laion/Wikipedia-Exotic huggingface dataset:
אריוך

אַרְיוֹךְ מלך אֶלָּסָר נזכר בתנ"ך בספר בראשית, ספר בראשית, פרק י"ד כאחד ממלכי קואליציית ארבעת המלכים שהוקמה יחד עם אמרפל מלך שנער, כדרלעמר מלך עילם ותדעל מלך גוים, למטרת דיכוי מרד של חמשת מלכי כיכר הירדן, שכרתו ביניהם ברית על מנת למרוד במלכי מסופוטמיה. ערך מורחב – מלחמת ארבעת המלכים את החמישה ארבעת המלכים, בהנהגת כדרלעומר, באו לכנען כדי להכניע את מלכי כיכר הירדן שמרדו בכדרלעומר. בדרכם הכו בעמים נוספים: רפאים, זוזים, חורים, עמלקים, ואמורים. במלחמתם כנגד חמשת מלכי כיכר הירדן הכניעו ארבעת המלכים את המורדים, שבו מהם שבי רב ובזזו את כל רכושם. בדרכם צפונה אל ארצותיהם רדף אחריהם אברהם, ובאזור דמשק השיג אותם, הביסם, והשיב את השבויים והרכוש למלכי כיכר הירדן. מקור השם אריוך הוא חורי, והוא דומה מבחינה לשונית לשמות הנזכרים בתעודות ממארי. השם אינו שכיח ומופיע פעמים אחדות בכתבי היתדות. השם אריוך מופיע גם בספר דניאל ותפקידו רב הטבחים של נבוכדנצר. יש חוקרים שמזהים את אריוך עם וארד-סין, אחיו של רים-סין הראשון, אשר נודע גם כארי-אקו (Eri-aku). לדעת ההיסטוריון רן צדוק, מקור השם הוא פרסי. יש המזהים את אֶלָּסָר עם לרסה, ממלכה שהתקיימה בעיר זו בתחילת האלף השני לפני הספירה וממוקמת בחלק הדרומי של מסופוטמיה, ויש כאלה המזהים את אלסר עם אל-נצורה הקרובה לחרן. יוסף בן מתתיהו, בספרו קדמוניות היהודים, גורס כי אריוך היה אחד משרי הצבא של האשורים. בן מתתיהו מתאר כיצד בזזו ארבעה שרי צבא אלה את סוריה והגיעו לאזור סדום כדי להילחם עם מלכי כיכר הירדן אשר מרדו באשור. הרמב"ן בפירושו לספר בראשית מביא מדרש, לפיו כל אחד מארבעת המלכים רומז לאחת מהאימפריות הגדולות שיקומו בעולם: לפי מדרש זה, רומזת "אלסר" לממלכת מדי. האמורא שמואל מוזכר בתלמוד הבבלי בכינוי "אריוך", והתוספות מבארים שם כי כיוון שהיה שמואל נחשב כמלך מחמת בקיאותו ופיקחותו הגדולה, קראוהו "אריוך" שהוא שמו של מלך המוזכר במקרא. אמרפל כדרלעומר תדעל צבי אדר, ספר בראשית: מבוא לעולם המקראי, תל אביב, ב. צ'יריקובר-מוציא לאור, 1971, עמ' 47 - 44. פנחס ארצי, עולם התנ"ך: בראשית, תל אביב, דוידזון עתי, 1993, עמ' 103. ‏Myths of Babylonia and Assyria - The Golden Age of Babylonia. רן צדוק, עולם התנ"ך: דניאל, תל אביב, דוידזון עתי, 1997, עמ' 33. פנחס ארצי, עולם התנ"ך: בראשית, תל אביב, דוידזון עתי, 1993, עמ' 104. יוסף בן מתתיהו, קדמוניות היהודים, ירושלים, מוסד ביאליק, 2002, עמ' 19. פרק י"ד, פסוק א'. תלמוד בבלי, מסכת שבת, דף נ"ג, עמוד א': ”וכן תרגמה אריוך בבבל. אריוך מנו? שמואל”.
דודו סראנסה

אלשנדרו סילבה דה סוזה (בפורטוגזית: Alexandro Silva de Sousa; נולד ב-15 באפריל 1983), הידוע כ"דודו סראנסה", הוא כדורגלן עבר ברזילאי ששיחק בעמדת הקשר. דודו החל את הקריירה המקצוענית שלו בויטוריה, משם עבר לקאשיווה רייסול. קבוצתו הראשונה באירופה הייתה סטאד רן הצרפתית, אליה הגיע ב-2004. לאחר חצי עונה לא כל כך מוצלחת ברן, בה כבש שער אחד בלבד ב-15 הופעות, עבר דודו בינואר 2005 לצסק"א מוסקבה מרוסיה, איתה זכה בשתי אליפויות, שני גביעים ושני סופר קאפ. ב-6 באוגוסט 2008 חתם דודו באולימפיאקוס היוונית לשלוש שנים תמורת 6 מיליון אירו. במאי 2009 הוא האריך את חוזהו עד יוני 2013 עם סעיף שחרור של 8.5 מיליון אירו. דודו עבר תקופה מצוינת באולימפיאקוס במהלכה זכה בשתי אליפויות וגביע אחד, אך ב-7 באפריל 2011 קיבל הצעה מאתלטיקו מיניירו, ואולימפיאקוס הסכימה למכור אותו תמורת 1.1 מיליון אירו בחוזה לשלוש שנים. ב-2012 עבר לגויאס. ב-27 בינואר 2014 חתם ב-OFI כרתים היוונית. ב-5 ביוני 2014 עבר דודו לישראל וחתם לעונה אחת במכבי נתניה, שלושה שבועות לאחר מכן נחת בארץ והתקבל על ידי כ-50 מאוהדי הקבוצה בשדה התעופה. סראנסה סבל מפציעה וכלל לא שיחק במדי הקבוצה, וב-22 בספטמבר 2014 שוחרר מהמועדון. בינואר 2015 חתם בקבוצת פורטלזה מהליגה השלישית בברזיל. ב-28 במאי 2016 חתם סראנסה בבוטפוגו. לדודו יש 11 הופעות במדי נבחרת ברזיל. הוא השתתף עימה בגביע הקונפדרציות 2003 וזכה עם הנבחרת בקופה אמריקה 2004. ויטוריה Campeonato Baiano: ליגת כדורגל שבבאהיה בברזיל (2) - 2002, 2003 גביע Copa do Nordeste: קבוצות מצפון מזרח ברזיל (1) - 2003 צסק"א מוסקבה אליפות רוסיה (2) - 2005/2006, 2006/2007 הגביע הרוסי (2) - 2005/2006, 2007/2008 הסופר קאפ הרוסי (2) - 2006, 2007 אולימפיאקוס אליפות יוון (2) - 2008/2009, 2010/2011 הגביע היווני (1) - 2008/2009 אתלטיקו מיניירו Campeonato Mineiro: ליגת כדורגל שבמינאס ז'ראיס בברזיל (1) - 2011/2012 גויאס אליפות הליגה השנייה בברזיל (1) - 2012/2013 Campeonato Goiano: ליגת כדורגל שבגויאס בברזיל (1) - 2012/2013 בוטפוגו Campeonato Searanesa ‏ (1) - 2016 נבחרת ברזיל קופה אמריקה (1) - 2004 גביע העולם בכדורגל עד גיל 20 (1) - 2003 מלך השערים בגביע העולם עד גיל 20 (1) - 2003 (4 שערים) מדיה וקבצים בנושא דודו סראנסה בוויקישיתוף דודו סראנסה, באתר Transfermarkt דודו סראנסה, באתר Soccerway דודו סראנסה, באתר BDFutbol דודו סראנסה, באתר WorldFootball.net דודו סראנסה, באתר National Football Teams דודו סראנסה, באתר FootballDatabase.eu רכש מרשים: דודו חתם במכבי נתניה, באתר nrg‏, 6 ביוני 2014 סיון גולדנברג, ‏כ-50 אוהדי נתניה קיבלו את פניו של דודו סיארנסה, באתר ONE‏, 27 ביוני 2014 מוטי פשכצקי, ‏פרסום ראשון: סארנסה שוחרר ממכבי נתניה, באתר ערוץ הספורט, 22 בספטמבר 2014
בלינק (קומיקס)

בלינק (באנגלית: Blink, מצמוץ) היא דמות בדיונית של גיבורת-על מוטאנטית המופיעה בחוברות הקומיקס אקס-מן ביקום מארוול קומיקס. הדמות הופיעה לראשונה בחוברת Uncanny X-Men #317 מאוקטובר 1994, ונוצרה על ידי הכותב סקוט לובדל והמאייר ג'ו מדוריירה. בלינק הוא האלטר אגו של קלריס פרגוסון, צאצאית של אפוקליפס בעלת כוחות טלפורטציה שהוצגה לראשונה בקשת הסיפור אקס-מן: אמנת הפלנקס. קלריס הייתה מפוחדת מכוחותיה, והייתה חלק מהמוטאנטים הצעירים שנחטפו על ידי הפלנקס. בלינק הייתה חלק מקבוצת המוטאנטים שברחו, לימים Generation X, והקריבה את עצמה כדי להציל את המוטאנטים. במהלך אירועי "שלטון אפל", הרקולס צפה בבלינק בארבוס, והיא עמדה ללא נוע. באירועי נקרושה, סלנה מגיעה למקום בו בלינק מתה ומחזירה אותה לחיים. סלנה מספרת לבלינק כי היא ואמה פרוסט שמעו אותה זועקת לעזרה, אך פרוסט נטשה אותה ולא עשתה דבר. כועסת, בלינק מצטרפת לחוג הפנימי של סלנה, הורגת אדם בכך שמפוצצת אותו מבפנים, והופכת את אחוזתו לבסיס החוג הפנימי. סלנה ובלינק טובחות בסניף ניו יורק של מועדון הלפייר, וכאשר סלנה זקוקה לסכין מיסטי, בלינק משגרת את החוג הפנימי לאוטופיה. שם, בלינק וסניאקה מסירות את כנפיו של אנג'ל. לאחר מציאת הסכין, בלינק נתקלת בוורפאת' ונוכחת בעת מותו של איליי בארד. לאחר מכן, סלנה שולחת את בלינק ות'אנדרבירד להשגיח על וורפאת, שניצל על ידי המעלים. בלינק משגרת את המוטאנטים שסלנה מקימה לתחייה לג'נושה, ובקרב הסופי, מתחמקת מיריותיה של דומינו. המעלים מביס את בלינק, הנחתכת על ידי אנג'ל. כשסלנה נהרגת על ידי וורפאת', בלינק בורחת ומחלצת את לויס לונדון. במזרח אירופה, בלינק מנסה להחיות את סלנה. כאשר צוות המורכב מוורפאת', פיקסי, האסק, דוקטור סטריינג' ובלינדפולד הגיע לעצור בעדה, בלינק מנסה להתאבד. אמה פרוסט חושפת כי סלנה שיקרה לבלינק, ודוקטור סטריינג' מטהר אותה מהשפעתה הרעה של סלנה. אמה מציעה לבלינק מקום באקס-מן, אך היא דוחה את ההצעה ובורחת. בעקבות הפילוג, סייקלופס שולח את המוטנטים החדשים להביא אליו את בלינק. מתגלה כי בלינק נשלטה על ידי תוכנית להפצת כאוס, וכאשר הצוות מבטל את השליטה, דניאל מונסטאר מציבה בפני בלינק בחירה: להצטרף לצד של סייקלופס או של וולברין. בלינק עוברת לצד של וולברין, יוצאת עם צוות המוטנטים החדשים לחופשה במדריפור, וכנראה לא לקחה חלק בעימות בין האוונג'רס לאקס-מן. גרסה נודעת של בלינק היא דמותה מארץ-295, מוטאנטית שהוריה נטבחו בידי אפוקליפס שלקח אותה כשפחה. היא שוחררה ואומצה בידי סייברטות', שצירף אותה לקבוצת האקס-מן המורדת באפוקליפס. לאחר מותו של אפוקליפס וקרע בחלל-והזמן, בלינק מצאה את עצמה בשורות קבוצת "המוגלים" ונעשתה למנהיגתם. את דמותה של בלינק בסרט הלייב אקשן "אקס-מן: העתיד שהיה" מגלמת השחקנית פאן בינגבינג. את דמותה בסדרת הלייב אקשן "בעלי היכולות" גילמה השחקנית ג'יימי צ'ונג. דף הדמות באתר הרשמי של מארוול קומיקס דף הדמות בפרויקט פאנדום של מארוול קומיקס Elizabeth Wagmeister, Elizabeth Wagmeister, Jamie Chung to Play Blink in Fox’s Marvel Pilot From Bryan Singer, Variety, ‏2017-02-22 (באנגלית אמריקאית)
אליפות וימבלדון 1919

אליפות וימבלדון 1919 הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-23 ביוני והסתיימה ב-7 ביולי. תוכנית התחרות כללה תחרויות גברים, תחרויות נשים ותחרויות זוגות גברים, זוגות נשים וזוגות מעורבים. התחרות הקודמת נערכה בשנת 1914 ובמהלך מלחמת העולם הראשונה התחרויות לא נערכו. טניסאים רבים השתתפו בקרבות, נפצעו ונהרגו. בין הנופלים היה טוני וילדינג (ניו זילנד ניו זילנד), שזכה בתואר אלוף שמונה פעמים בשנים 1907-1914. בתחרויות של שנת 1919 בלטו סוזן לנגלן (צרפת צרפת), שזכתה באליפות בתחרות הנשים וזוגות נשים ואליזבת ריין (ארצות הברית ארצות הברית) שזכתה בתחרות זוגות נשים וזוגות מעורבים. דורותי דאגלס צ'יימברס הגיעה ל-3 גמרים אך לא זכתה באף תואר. בתחרות הגברים הטניסאים האוסטרלים (אוסטרליה) זכו בתואר בתחרויות גברים וזוגות גברים. התחרות נערכה בשני שלבים. בשלב הראשון המתחרים חולקו ל-8 בתים. מנצח השלב הראשון קיבל זכות להתמודד מול מנצח אליפות וימבלדון 1914 על התואר. לתחרות זו נרשמו 128 טניסאים, מהם 95 מבריטניה. בגמר תחרות הגברים ג'רלד פטרסון (אוסטרליה אוסטרליה) ניצח את אלגרנון קינגסקוט (בריטניה בריטניה) ב-3 מערכות. במשחק על האליפות הוא שיחק נגד נורמן ברוקס (אוסטרליה אוסטרליה) (מנצח אליפות וימבלדון 1914) וניצח ב-3 מערכות. בתחרות הנשים השתתפו 43 טניסאיות (מהם 40 בריטיות) שחולקו ל-4 בתים. בגמר התחרות סוזן לנגלן (צרפת צרפת) נפגשה עם פיליס סטרווייט (בריטניה בריטניה) וניצחה ב-2 מערכות. במשחק אליפות היא שיחקה נגד מנצחת אליפות 1914 דורותי דאגלס צ'יימברס (בריטניה בריטניה) וניצחה ב-3 מערכות. בתחרות הזוגות השתתפו 55 זוגות. לתחרות נרשמו זוגות טניסאים ממספר מדינות, כמו בתחרות הגברים. מכיוון שטוני וילדינג, ממנצחי תחרות זוגות בשנת 1914, נהרג בקרבות מלחמת העולם הראשונה, מנצחי השלב הראשון היו אמורים לזכות באליפות. במשחק על האליפות נפגשו ארבעה טניסאים מאוסטרליה (אוסטרליה): רודני היט ורנדולף לוסט שיחקו נגד פט או'הארה ורונלד תומאס. הזוג או'הארה/תומאס ניצח ב-4 מערכות וזכה בתואר. תחרויות זוגות הנשים נערכו ללא יתרון למנצח בתחרות הקודמת. בתחרות השתתפו 19 זוגות, כמעט כל המשתתפות היו בריטיות (כמו בתחרות הנשים). הזוג המנצח של השנה הקודמת לא נרשם לתחרות. בגמר התחרות הזוג שכלל את דורותי דאגלס צ'יימברס ואתל לרקומב (בריטניה בריטניה) נפגש עם הזוג סוזן לנגלן (צרפת צרפת) ואליזבת ריין (ארצות הברית ארצות הברית). הזוג הבריטי המעוטר הפסיד ב-3 מערכות. תחרויות זוגות המעורבים נערכו ללא יתרון למנצח בתחרות הקודמת. בתחרות השתתפו 42 זוגות. כמעט כל המשתתפות היו בריטיות (כמו בתחרות הנשים). בגמר התחרות נפגשו אלברטן פרבל ודורותי דאגלס צ'יימברס (בריטניה בריטניה) נגד רנדולף ליסט (בריטניה בריטניה) ואליזבת ריין (ארצות הברית ארצות הברית). הזוג הבריטי הפסיד בשני מערכות. לדורותי דאגלס צ'יימברס זה היה הפסד גמר שלישי בתחרות שנת 1919. האתר הרשמי של אליפות וימבלדון תוצאות משחקי גברים תוצאות משחקי זוגות גברים תוצאות משחקי נשים תוצאות משחקי זוגות נשים תוצאות משחקי זוגות מעורבים
אינק

אינק (באנגלית: Ink, בעברית: דיו) הוא דמות בדיונית של גיבור-על המופיע בחוברות הקומיקס אקס-מן ביקום מארוול קומיקס. הדמות הופיעה לראשונה בחוברת Young X-Men #1 מאפריל 2008, ונוצרה על ידי הכותב מארק גוגנהיים והמאייר יאניק פאקט. אינק הוא האלטר אגו של אריק גיטר, נער אשר כוחותיו ניתנו לו במכון קעקועים על ידי המוטאנט לאון נונז, אשר הקעקועים שהוא יוצר מעניקים כוחות-על. גיטר נכלא עקב תקיפת שוטר ושוחרר בידי סייקלופס, המצרף אותו לקבוצת האקס-מן הצעירים ושולח אותו לחסל את אחוות המוטאנטים החדשה, המורכבת מחברי המוטאנטים החדשים. אינק נשלח גם לגייס חברים חדשים בקבוצה. כאשר בליינדפולד תוקפת את דניאל מונסטאר, אינק תוקף אותה ומסגיר את שתיהן לסייקלופס, המתגלה כדונלד פירס המחופש. אינק מקעקע קעקועים הנותנים לו כוחות נוספים, בהם טיסה וטלפתיה. אינק עוזב את קבוצתו כאשר מתגלה כי הוא אינו מוטאנט. הוא משתכר ומתקיף שלוחה שונאת מוטאנטים של מועדון הלפייר, ומוזעק לעזרת חבריו בידי סייפר. אינק הולך לאמן הקעקועים, המקעקע לו שני קעקועים חדשים: מטה הרמס בעל יכולת ריפוי בידו השמאלית, וקעקוע המזמן את כוח הפניקס מעל עינו, כמו ג'ין גריי ורייצ'ל סאמרס. אינק מציל את האקס-מן הצעירים מידי קבוצה אויבת שרכשה את כוחותיה מידי נונז, וחוזר לשורות הצוות לאחר שסייקלופס מביע את מורת רוחו מכוחות הפניקס שלו. דניאל מונסטאר וסאן-ספוט מגלים כי הקעקועים קשורים ישירות לכוחותיו של אמן הקעקועים, אשר בתרדמת. גריימלקין מתיידד עם אינק בשהותם בקבוצה, וטוען כי שניהם "חריגים" מחבריהם. כאשר דאסט מתה ממצב בריאותי נסתר, אינק מחיה אותה ונופל למצב קטטוני. חיה קובע כי כוחותיו קרובים לאלו של כוח הפניקס המקורי, אך אינם כמוהם. עתיד דיסטופי שהוצג בחוברות האקס מן הצעירים מתאר גרסה מרושעת של דאסט, המבקשת להרוג את כל המוטנטים ואת אינק, וזאת כי "הרג את נשמתה" כשהחיה אותה. נראה לאחרונה באירועי "אוטופיה" במאבק נגד האוונג'רס האפלים. את דמותו של אינק בסרט הלייב אקשן "אקס-מן: העתיד שהיה" מגלם השחקן גרג לואו. דף הדמות בפרויקט פאנדום של מארוול קומיקס
Flock

פלוק (באנגלית: Flock) היה דפדפן שהתמחה במתן רשת חברתית מקוונת ומתקני וב 2.0 מובנים בממשק המשתמש שלו. גרסאות מוקדמות של Flock השתמשו במנוע פריסת תצוגה של התוכנה Gecko מאת מוזילה. גרסה 2.6.2, אשר שוחררה ביולי 2010, הייתה האחרונה שהתבססה על הדפדפן מוזילה פיירפוקס. בגרסה 3, Flock הייתה מבוססת על כרומיום והשתמשה במנוע פריסת התצוגה WebKit. הדפדפן היה זמין להורדה חינמית ותמך במערכות ההפעלה Microsoft Windows, OS X ובעבר גם בלינוקס. התמיכה בדפדפן הופסקה באפריל 2011. שנה לאחר מכן, באפריל 2012, חזר האתר הישן של הדפדפן והביא רמז מעורפל שהפרויקט עשוי לקום לתחייה והזמין את הקוראים להוסיף את עצמם לרשימת התפוצה כדי לקבל חדשות בעתיד. נכון לאפריל 2013 האתר מנותב לעסק אחר ומצביע על כך שחזרתו של דפדפן האינטרנט לא התרחשה. גרסה 2.5 של הדפדפן שילבה בתוכה רשתות חברתיות ושירותי מדיה כולל מייספייס, פייסבוק, YouTube, טוויטר, פליקר, Yahoo! Mail ,Blogger, Gmail וכו'. כאשר משתמש התחבר לאחת או יותר מהרשתות התומכות, Flock יכל לעקוב אחר עדכונים מחברים: פרופילים, תמונות שהועלו ועוד. האתר Download.com דירג את הדפדפן 5 מתוך 5. הדפדפן דורג מספר 6 ברשימת 100 המוצרים הטובים ביותר של שנת 2008 במגזין המחשבים PC World. בדצמבר 2007, Flock זכה בפרס האינטרנט של האתר Mashable עבור אפליקציות וווידג'טים ובמרץ 2008 הדפדפן זכה בפרס אינטרנט למען הקהילה בפסטיבל South by Southwest. הארי מק'ראקן מהמגזין PC World כתב בביקורתו על הדפדפן "דפדפן האינטרנט החדש האהוב ביותר". בפברואר 2008, אמריקה און ליין (AOL), הודיעה כי תפסיק לתמוך בדפדפן של נטסקייפ והמליצה על Flock ו-מוזילה פיירפוקס כדפדפנים אלטרנטיביים. במרץ 2008, הודיעו אנשי Flock על "כמעט 3 מיליון הורדות", וגידול של 135% במספר המשתמשים הפעילים בשני החודשים הראשונים של 2008. בנוסף נמסר בהודעת החברה כי "יותר מ-70% ממשתמשי Flock הופכים אותו לדפדפן ברירת המחדל שלהם". במאי 2008, זכה הדפדפן ב-Webby Award בקטגוריית רשת חברתית. Flock התחרתה על הפרס מול פייסבוק, Bebo ו-Ning. Webby Award בקטגוריית רשת חברתית, 2008 SXSW - פרס קהילתי, 2008 Open Web Award - בקטגוריית אפליקציות ווידג'טים, 2007 מדיה וקבצים בנושא Flock בוויקישיתוף אתר האינטרנט הרשמי של Flock (באנגלית) באתר הארכיון Wayback Machine (נוסף לארכיון ב-25 במרץ 2011) Flock, ברשת החברתית אקס (טוויטר)
הון ראשוני

הון ראשוני (Seed Money או Pre-Seed Money) הוא סכום כסף ראשוני שאותו מגייסים יזמים של חברה כלכלית לצורך הקמתה . לעיתים נהוג להשתמש במושג "הון ראשוני" בעבור כל השקעה כספית שפרושה על פני מספר שנים, גם בתחומים שאינם עסקיים. לדוגמה: כדי לקנות נכס מקרקעין, הקונה צריך לצבור הון ראשוני כדי לעמוד בתנאי משכנתה מטעם הבנק. ההון הראשוני מגויס בשלב שבו היזמים יכולים להציג תוכנית עסקית, ובה תיאור של רמת היתכנות סבירה של רווח כלכלי מהמוצר, בדרך כלל טכנולוגי, אותו הם מתכוונים לפתח. יזמים פונים בדרך כלל להשגת הון ראשוני בעבור קבלת הון מניות, (Equity) מאנשי עסקים פרטיים (אנג'לים), חממות טכנולוגיות, קרנות הון סיכון המתמחות בהשקעה בשלבים ראשוניים, או פונים לקבלת מענקים ממשלתיים. לרוב, מימון בעזרת חוב פחות נפוץ בשלבים אלו בגלל רמת הסיכון הגבוהה בשלבים אלו, ולכן בנקים ככלל נמנעים מלתת הלוואות ליזמים בשלבים מוקדמים. גודל ההון המגויס תלוי בנסיבות פיתוח המוצר, ובמשאבים שתכנונו והקמתו מצריכים במקום ובזמן מוגדרים. הסכום המגויס כולל את ההון הזמין עד לשלב שבו יוצג, ייבחן או ישווק הדגם העיקרי של המוצר ללקוחות (שלב שנקרא גם בטא – Beta Site). לאחר שנגמר שלב הבטא והמוצר החדש משווק ללקוחות, החברה נזקקת בדרך כלל לסכומי כסף גדולים נוספים, עבור פיתוח המוצר, מוצר המשך, ובנית מערך ניהול, שיווק ויחסי ציבור, ואז נערך גיוס הון שנקרא סיבוב ראשון (First Round או A Round). גיוס ההון הראשוני נעשה בשלבים אחדים, בהתאם לנסיבות הייצור, גודל הסכום הנדרש להשגת היעדים של החברה, רמת הסיכון של המשקיעים, והשווי שניתן לחברה. שווי החברה לפני גיוס ההון הראשוני נקרא השלב שלפני הכסף, או קדם-כסף (Pre-money). המשקיעים עשויים לערוך הסכם השקעה, וגם לכלול בו זכות להשקעה נוספת (Warrant) בחברה או במיזם החדש. הערכת שווי החברה עשויה להיות מושפעת מגורמים אחדים. העניין שהמוצר שלה מעורר אצל הגורמים המממנים. גודל השוק ותיקופו. העיתוי שבו נערך גיוס ההון. הרקע של היזמים והביוגרפיה שלהם. איכות התכנית העסקית. אסתר ברק-לנדס, כך תגייסו ממשקיעים וקרנות הון סיכון כסף לסטארט-אפ שלכם, באתר כלכליסט, 8 בדצמבר 2013
צ'אד קולמן

צ'אד ל. קולמן (באנגלית: Chad L. Coleman; נולד ב-6 בספטמבר 1967) הוא שחקן אמריקאי, שהתפרסם משלל תפקידים משניים, בין היתר בשל דמותו בתור דניס "קאטי" ווייז (אנ') בדרמת הפשע של HBO, "הסמויה" (2004–2008), בתור טייריס ויליאמס (אנ') בסדרת האימה של AMC, "המתים המהלכים" (2012–2015), בתור קולונל פרדריק לושיוס ג'ונסון בסדרת המדע הבדיוני "המרחב" (2015–2020), בתור קליידן בסדרה הקומית של פוקס, "האורוויל" (2017–2022) ובשל הופעתו בתור ברונו מאנהיים (אנ') בסדרה "סופרמן ולויס" (2023). קולמן נולד בעיר ריצ'מונד, וירג'יניה. בילדותו התגורר עם שני אחיו, דונלד וכריס בשכונת המגורים פיירפילד קורט, ולאחר מכן הורחק מהורים זניחים, התגורר זמן מה בבית אומנה ובהמשך הוא גדל על ידי סבתו בצד הדרומי של ריצ'מונד. בצעירותו, הוא השתתף באתלטיקה, אך הפנה את תשומת לבו לדרמה לאחר פציעה ברגל. הוא למד באוניברסיטת וירג'יניה קומונוולת' (אנ') עם מלגה לשנת הלימודים הראשונה שלו, אך נשר מהלימודים כדי לשרת מ-1985 עד 1989 בצבא ארצות הברית כצלם וידאו. הוא בן דודו של מפתח הגוף רוני קולמן. קולמן החל את דרכו כשחקן אורח בסדרות טלוויזיה והתגלה לראשונה בעונה השלישית של סדרת הדרמה "הסמויה" בה לוהק לתפקיד דניס "קאטי" ווייס, אסיר משוחרר המנסה לשקם את חייו ופותח מכון אגרוף עבור ילדי בולטימור. ב-2011 השתתף קולמן בסרט "הצרעה הירוקה" ובסיטקום "אני שונאת את הבת שלי". ב-2012 החל לשחק בסדרת האימה "המתים המהלכים" בתור טייריס, בעונתה השלישית. ב-2016 השתתף קולמן בסדרה "החץ", בה גילם את דמותו של טוביאס צ'ירץ'. ב-2017 הוא משחק בסדרת המדע הבדיוני הקומית "האורוויל" שיצר סת' מקפרלן. בספטמבר 2024, קולמן הצטרף לצוות השחקנים של סרט ביוגרפי בכיכובה של סידני סוויני על המתאגרפת קריסטי מרטין. ב-7 ביוני 1999 נישא קולמן לסאלי סטיוארט, ונולדו להם בת ובן, סשה וקיילב. השניים התגרשו ב-2010. בתו סשה, אף היא שחקנית שהופיעה לצדם של דנזל וושינגטון וויולה דייוויס ב-2010 בברודוויי במחזה "גדרות" (אנ') פרי עטו של אוגוסט וילסון (אנ'). ב-1 במאי 2015, קולמן תועד מתקוטט עם זרים בקו 4 של הרכבת התחתית של ניו יורק. הוא הצהיר כי ההתלהמות נבעה מ"תסכול מובנה" שנבע ממותו של פרדי גריי (אנ'). מאוחר יותר באותה שנה, הוא יצר תשדיר שירות עם הארגון ללא מטרות רווח 'Living Advantage' כדי להעלות מודעות לילדים במערכת האומנה. מדיה וקבצים בנושא צ'אד קולמן בוויקישיתוף צ'אד קולמן, ברשת החברתית פייסבוק צ'אד קולמן, ברשת החברתית אקס (טוויטר) צ'אד קולמן, ברשת החברתית אינסטגרם צ'אד קולמן, במסד הנתונים הקולנועיים IMDb (באנגלית) צ'אד קולמן, באתר AllMovie (באנגלית) Andrés Buenahora, Ben Foster, Merritt Wever, Ethan Embry, Katy O’Brian Join Sydney Sweeney in Christy Martin Boxing Biopic, Variety, ‏30 September 2024
תדעל

תִּדְעָל מלך גּוֹיִם נזכר בתנ"ך בספר בראשית, ספר בראשית, פרק י"ד כאחד ממלכי קואליציית ארבעת המלכים שהוקמה יחד עם אמרפל מלך שנער, אריוך מלך אלסר וכדרלעומר מלך עילם, למטרת דיכוי מרד של חמשת מלכי כיכר הירדן, שכרתו ביניהם ברית על מנת למרוד במלכי מסופוטמיה. ערך מורחב – מלחמת ארבעת המלכים את החמישה ארבעת המלכים, בהנהגת כדרלעומר, באו לכנען כדי להכניע את מלכי כיכר הירדן שמרדו בכדרלעומר. בדרכם הכו בעמים נוספים, בהם הרפאים, החורים הכנעניים, האמורים ועוד. במלחמתם כנגד חמשת מלכי כיכר הירדן הכניעו ארבעת המלכים את המורדים, שבו מהם שבי רב ובזזו את כל רכושם. בדרכם צפונה אל ארצותיהם רדף אחריהם אברהם, ובאזור דמשק השיג אותם, הביסם, והשיב את השבויים והרכוש למלכי כיכר הירדן. תדעל הוא שם חתי. השם תדעל הוא תעתיק עברי לשם החתי דֻדְחַ'לִי. מקור השם הוא בהר המקודש לחיתים, הר תֻדְחַ'לִי. זיהוי השם תדעל עם מלכי החתים הנושאים את השם תֻדְחַ'לִי, דֻדְחַ'לִי או תודחליאש נעשה בשנות השלושים של המאה העשרים והוסבר בחילופי האותיות ח' והאות ע' וכן ייתכן שהעי"ן מייצגת מבטא קדום יותר של ע'י"ן כדוגמת "עזה" עבור "ע'זה" ומאידך ייתכן שבחיתית גם היה מבטא דומה אם כי הכתב המבוסס על כתב היתדות האכדי במקורו חסר סימן מדויק עבור הגה זה ובמקומו נכתב סימן שנהוג לקרוא כח', תופעה מוכרת באכדית. השם תֻדְחַ'לִי נמצא בארכיון העיר אוגרית ונכתב שם בצורתו המקראית. לדעת אלישע קמרון, תדעל הוא תֻדְחַ'לִי השני, אשר כבש את סוריה במאה ה-15 לפנה"ס, ואילו אחרים נוטים לזהותו עם תודחליאש מהמאה ה-17 לפנה"ס. בתרגום השבעים, מופיע שמו כ"תלעל". יוסף בן מתתיהו טוען בספרו קדמוניות היהודים כי תדעל היה משרי הצבא של אשור, ומתאר כיצד הוא ושלושת שרי הצבא האחרים בזזו את סוריה והגיעו לאזור סדום כדי להילחם עם מלכי כיכר הירדן אשר מרדו באשור. הביטוי "מלך גויים" מתורגם על ידי אונקלוס כ"מַלְכָּא דְּעַמְמֵי", כלומר: מלך עמים רבים. בצורה זו פירשו את הכינוי גם רוב המפרשים. הרמב"ן בפירושו לספר בראשית מביא מדרש, לפיו כל אחד מארבעת המלכים רומז לאחת מהאימפריות הגדולות שיקומו בעולם. לפי מדרש זה, רומזת "גויים" לאימפריה הרומית: "המעשה הזה אירע לאברהם להורות כי ארבע מלכויות תעמודנה למשול בעולם ובסוף יתגברו בניו עליהם ויפלו כלם בידם, וישיבו כל שבותם ורכושם. ומלך גוים, המולך על עמים שונים אשר שמוהו עליהם לראש ולקצין, רמז למלך רומי, אשר הומלך על עיר מקובצת מעמים רבים, כיתים ואדום ויתר גוים; וכך אמרו בבראשית רבה: ... 'ותדעל מלך גוים', זו מלכות אדום, שהיא מכתבת טירוניא [=מקבלת מס] מכל אומות העולם." אמרפל אריוך כדרלעומר מדיה וקבצים בנושא תדעל בוויקישיתוף שמואל ייבין, מחקרים בתולדות ישראל וארצו, ירושלים, מ.ניומן, 1959, עמ' 58. אלישע קמרון, עולם התנ"ך: בראשית, תל אביב, דוידזון עתי, 1993, עמ' 104. Adam Simon van der Woude, Adrianus van Selms. (1968). Adhuc Loquitur. E.J. Brill. p.36. יוסף בן מתתיהו, קדמוניות היהודים, ירושלים, מוסד ביאליק, 2002, עמ' 19. פרק י"ד, פסוק א'.
ג'מאל מסבאח

ג'מאל א-דין מסבאח (בערבית: جمال مصباح; נולד ב-9 באוקטובר 1984) הוא כדורגלן אלג'יראי. מסבאח החל את קריירת המשחק שלו במחלקת הנוער של אנאסי לה-ויאו, ובשנת 2001 עבר לסרבט ז'נבה. בעונת 2003/2004 עלה לקבוצה הבוגרת והבקיע 3 שערים ב-11 משחקים. בקיץ 2004, הוא עזב את סרבט בעקבות קשים כלכליים ועבר לפ.צ. בזל. בבזל הוא לא זכה להזדמנויות רבות, ובינואר 2006 הושאל ללוריאן ששיחקה אז בליגת המשנה בצרפת. אך בעקבות פציעה הוא גמר את העונה ולא זכה לשחק במדי הקבוצה. בקיץ 2006, הוא חתם באראו. בשתי עונותיו פתח ברוב משחקי הקבוצה והפך לשחקן מוביל. ב-1 ביולי 2008 חתם בלוצרן, אך ערך רק 6 הופעות כאשר בכולם עלה כמחליף. ב-1 בספטמבר 2008 הושאל לאבלינו. ביולי 2009 חתם בלצ'ה. בלצ'ה הרשים ומשך את תשומת לבם של מועדונים רבים באיטליה. ב-18 בינואר 2012, חתם במילאן ל-4 וחצי שנים תמורת 1.2 מיליון אירו. ב-26 בינואר 2012, מסבאח ערך את הופעת הבכורה שלו במסגרת רבע גמר קופה איטליה נגד לאציו בו ניצחה מילאן 1–3. ב-20 במרץ 2012, מסבאח הבקיע את השער הבכורה שלו בחצי גמר הגביע נגד יובנטוס. בתום 90 דקות ניצחה מילאן 1–2 והמשחק עבר להארכה אחרי שהפסידה באותה תוצאה במשחק הראשון, ובהארכה הצליחה יובנטוס להבקיע ולהעלות לגמר. באוגוסט 2014 חתם בסמפדוריה לשנתיים. בחודש מאי 2010 זומן מסבאח לראשונה לסגל נבחרת אלג'יריה לקראת מונדיאל 2010. ב-28 במאי 2010 ערך את הופעת הבכורה שלו בנבחרת. הוא השתתף עם הנבחרת במונדיאל 2010, גביע אפריקה לאומות 2013 וזומן לסגל הנבחרת לקראת מונדיאל 2014. ב-11 באוקטובר 2014 הוא הבקיע את שער הבכורה שלו בנבחרת בניצחון 0–2 נגד מלאווי במסגרת מוקדמות גביע אפריקה לאומות 2015. מדיה וקבצים בנושא ג'מאל מסבאח בוויקישיתוף ג'מאל מסבאח, באתר Transfermarkt ג'מאל מסבאח, באתר Soccerway ג'מאל מסבאח, באתר WorldFootball.net ג'מאל מסבאח, באתר National Football Teams ג'מאל מסבאח, באתר FootballDatabase.eu פרופיל המאמן, באתר Transfermarkt
מטגלפה

מטגלפה (בספרדית: Matagalpa) היא בירת מחוז מטגלפה בניקרגואה. העיר נמצאת במרחק של 128 קילומטרים צפון-מזרחית למנגואה, בירת ניקרגואה. במקור מטגלפה הייתה כפר של תושבים ילידים. הספרדים הגיעו לראשונה לאזור ב-1528, אך לא הצליחו להשתלט על האזור, ורק כעבור כמה מאות שנים הילידים נכחדו לחלוטין. ב-1840 התגלה זהב באזור מטגלפה, מה שגרם להגירה גדולה לאזור, הן של ספרדים והן של מהגרים גרמנים, אמריקאים ובריטים, שגם פיתחו את גידול הקפה באזור. ב-5 באפריל 1851 מטגלפה קיבלה מעמד של כפר. מטגלפה הייתה גם מרכז לפליטים שברחו מפני ויליאם ווקר, שכיר חרב אמריקאי שניסה להשתלט על ניקרגואה ב-1856. התושבים המקומיים נעזרו בתושבים הילידים וביחד הם ניצחו את כוחותיו של ווקר בקרב סן חסינטו ב-14 בספטמבר 1856. ווקר נעצר לבסוף על ידי הצי האמריקאי ב-1857. ב-14 בפברואר 1862 קיבלה מטגלפה מעמד של עיר מהקונגרס הלאומי של ניקרגואה. הכלכלה של מטגלפה מתבססת בין היתר על חקלאות מהאזור הסובב אותה, הכוללת גידול קפה, קקאו, תירס, שעועית ופירות וירקות שונים, גידול בקר, מוצרי חלב ותיירות אקולוגית. גרמניה וופרטל, גרמניה הולנד טילבורך, הולנד בריטניה לואישהאם, בריטניה פינלנד אואולו, פינלנד מדיה וקבצים בנושא מטגלפה בוויקישיתוף אתר האינטרנט הרשמי של מטגלפה מטגלפה, באתר אנציקלופדיה בריטניקה (באנגלית)